दादरी के इनेलो विधायक राजदीप फौगाट ने शुक्रवार को गांव सांजरवास के राजकीय कन्या उच्च विद्यालय में बरसाती जलभराव का जायजा लिया। विधायक ने कहा कि स्कूल स्टाफ की तरफ से शिक्षा विभाग के उच्चाधिकारियों के अलावा एसडीएम व जिला उपायुक्त को भी समस्या से अवगत कराया है। इसके बावजूद भी स्कूल परिसर से पानी निकासी की व्यवस्था नहीं करना विभागीय एवं प्रशासनिक लापरवाही को दर्शाता है। इनेलो विधायक ने कहा कि इस प्रकार का रवैया बेहद चिंताजनक है। एक तरफ तो सरकार बेटी बचाओ, बेटी पढ़ाओ का नारा देकर बेटियों को सम्मान, शिक्षा दिलाने का आह्वान कर रही है जबकि धरातल पर बेटियां शिक्षा सुविधाओं के लिए तरस रही हैं। यह सरकार की नाकामी को भी दर्शाता है। इनेलो विधायक ने कहा कि कन्या स्कूल में पिछले तीन दिन से बरसाती पानी जमा है। जिस कारण स्कूल ग्राउंड में तालाब जैसे हालात बने हैं। तीन दिन से पानी निकासी के लिए कोई प्रबंध नहीं होने से लड़कियां शिक्षा से वंचित हैं। करीब 95 प्रतिशत विद्यार्थी स्कूल नहीं पहुंच रहे। हालांकि स्कूल स्टाफ की ओर से अन्य विद्यालयों में लड़कियों को शिक्षा देने का कार्य किया जा रहा है। लेकिन विभाग द्वारा बरसाती जलभराव के कारण तीन दिन से पूरी तरह बंद स्कूल में शिक्षण कार्य शुरू करवाने के लिए कोई कार्य नहीं किया जा रहा।